作者：刘过
词牌/韵律：沁园春

paragraphs: 万里湖南，江山历历，皆吾旧游。
看飞凫仙子，张帆直上，周郎赤壁，鹦鹉汀洲。
吸尽西江，醉中横笛，人在岳阳楼上头。
波涛静，泛洞庭青草，重整兰舟。
长沙会府风流。
有万户娉婷帘玉钩。
恨楚城春晚，岸花墙燕，还将客送，不与人留。
且唤阳城，更招元结，摩抚之馀歌咏休。
心期处，算世间真有，骑鹤扬州。